Vermiste man dae later in rotsskeur op plaas gevindFoto: Verskaf. Louis Strydom (38), die man wat sedert verlede Donderdag vermis was, is Dinsdag in ŉ rotsskeur op ŉ plaas buite Bethlehem in die Vrystaat gevind. Johan Scheepers, die boer op wie se plaas Strydom vermis geraak het, het gesê Strydom het hom Donderdagoggend gebel en gevra of hy grondmonsters kan versamel op die plaas. Strydom is ŉ grondkundige en kom gereeld op Scheepers se plaas. “Ek het my werkers gebel en hulle gewaarsku dat iemand op die plaas gaan rondry en dat ek daarvan bewus is.” Scheepers sê sy voorman het hom Maandag gebel en gesê daar is ŉ draad platgery en dit lyk of ŉ wiel daaroor is. “Ek het die boodskap gekry van Louis wat vermis is en het dadelik die werkers gevra of hulle iets gesien het. Hulle almal het gesê hulle het net die bakkie sien inry en nie uitry nie.” Scheepers het die Suid-Afrikaanse ondersteuningsinisiatief (Sasi) in kennis gestel. “Ek het begin ry uit Fouriesburg, maar het solank vir hulle vertel waar die platgeryde draad aangetref is en hulle het vooruit gery en na hom begin soek.” Isoldé Laesecke, voorsitter van AfriForum se Bethlehem-tak, en haar kollega Ruan Steinboel het die omgewing gefynkam en eers Strydom se voertuig opgespoor, daarna sy voetspore gevolg en hom uiteindelik in die rotsskeur gevind waar ŉ rots op hom geval en hom vasgepen het. Volgens Laesecke het dit aanvanklik gelyk of Strydom reeds dood is, maar by nadere ondersoek kon hulle egter sien hy leef nog en die nooddienste is onmiddellik ontbied. Scheepers vertel hy het omstreeks 14:00 daar aangekom en vir Strydom hoor hoes. “Ek was nog nooit so bly om iemand te hoor hoes nie.” Laesecke sê dat dit reddingswerkers sowat drie uur geneem het om Strydom te stabiliseer en onder die rots uit te kry. Hy is omstreeks 18:00 deur Emer-G-Med na die Hoogland Mediclinic geneem waar hy tans aansterk. Strydom was erg gedehidreer, maar het verder geen ernstige beserings opgedoen nie. “Ons verneem dat hy tot vyf dae sonder kos of water onder die rots vasgekeer was. Dit is ’n wonderwerk dat hy nog leef,” sê Laesecke.